Likumprojekts

**Grozījumi likumā "Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību"**

Izdarīt likumā "Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību" (Latvijas Vēstnesis, 2020, 57B., 67B. nr.) šādus grozījumus:

Papildināt likumu ar 14.1 un 14.2 pantu šādā redakcijā:

"**14.1 pants.** (1) Darba devēji, kas atbilst Padziļinātās sadarbības programmas dalībnieku kritērijiem, ja tos ir ietekmējusi Covid-19 izraisītā krīze, var:

1) darbiniekam samazināt Darba likuma 74.pantā noteikto atlīdzību par dīkstāvi līdz 70% no darbiniekam izmaksājamās algas. Jebkurā gadījumā darbiniekam saglabā atlīdzību minimālās mēneša darba algas apmērā un par katru apgādībā esošu nepilngadīgu bērnu līdzekļi valsts sociālā nodrošinājuma pabalsta apmērā;

2) ikgadējo apmaksāto atvaļinājumu darbiniekam var piešķirt, neievērojot Darba likuma 150.panta otrās daļas noteikumus.

(2) Tiesības, kas noteiktas šā panta pirmajā daļā, ir spēkā līdz 2020.gada 31.decembrim.

(3) Darbiniekam, kurš nepiekrīt šā panta pirmās daļas pirmajā punktā minētajam atlīdzības samazinājumam, ir tiesības uzteikt darba līgumu, neievērojot  Darba likuma 100.panta pirmajā daļā noteikto termiņu. Šajā gadījumā darba devējam ir pienākums izmaksāt darbiniekam atlaišanas pabalstu Darba likuma 112.pantā noteiktajā apmērā.

**14.2 pants.** (1) Darba koplīgumā, kurš noslēgts ar arodbiedrību, nesamazinot darbinieku kopējo aizsardzības līmeni, var vienoties, ka pie īslaicīga ražošanas apjoma krituma darbiniekam tiek noteikts nepilns darba laiks. Jebkurā gadījumā darbiniekam saglabājama darba samaksa minimālās mēneša darba algas apmērā un par katru apgādībā esošu nepilngadīgu bērnu līdzekļi valsts sociālā nodrošinājuma pabalsta apmērā. Izmaiņas darba koplīgumā var būt spēkā uz laiku ne ilgāk kā līdz 2020.gada 31.decembrim.

(2) Darbiniekam, kurš nepiekrīt šā panta pirmajā daļā noteiktajam nepilnajam darba laikam, ir tiesības uzteikt darba līgumu, neievērojot Darba likuma 100.panta pirmajā daļā noteikto termiņu. Šajā gadījumā darba devējam ir pienākums izmaksāt darbiniekam atlaišanas pabalstu Darba likuma 112.pantā noteiktajā apmērā. "

Likums stājas spēkā nākamajā dienā pēc tā izsludināšanas.

Iesniedzējs:

Ekonomikas ministrs J.Vitenbergs

Vīza:

Valsts sekretāra vietā-

valsts sekretāra vietnieks E. Valantis